D yiwet n taɣult i yellan seg teglest, ameɛna tuɣalin-is d tusna ur d-telli ara armi d taggara n tasut tis 19 d tazwara n tis 20 gar ifasen n ufelsafi Emile Durkheime, mi s-yefka lqaleb n tusna. Talalit-is ur d-telli ara kan akka, tezga-d deg yiwen n usatal yesɛan azal meqqren, win i d-yeglan s ubeddel lqayen deg umaḍal, am yiɣeblan gar wassaɣen inmettiyen, tagi d tagrawla tamgurant. Lebɣi n Durkheime seg tusna-agi tamaynut, d azraw n tikliwin d tumanin akk i yerzan imdanen daxel n tmetti, iswi-yis amenzu seg-s d aseḥbiber ɣef tmetti tamzikit seg wefruri neɣ ma iṣeḥḥa wawal seg nnger25. Akken ad tili tigzi n twuri d yiferdisen n tudsa n tmetti26, deg usatal usnan (objectivement) yessefk ɣef tusna-agi tamaynut ad tesɛu asentel n unadi iferẓen (objet detude) akked d tarrayt n uzraw. D tamentilt iwumi i d-yufa Durkheime ixef, ilmend-is asentel n unadi n tesnamettit, d tumanin tinmettiyin, yesbadu-tent-id am wakken d timamkin n tikliwin n usileɣ, uḥulfu, i yellan berra i wemdan, ttarant tamara fellas27, s wawal-nniḍen, amdan ur yezmir ara ad yili akken i s-yehwa daxel n tmetti, am zun deg tudert-is tella tmara i t-yerran ad yelḥu ilmend n wansayen iɣef msefhamen iɛeggalen n tmetti.